先兩國初忌
作者：文天祥
朝代：宋

paragraphs: 北風吹黄花，落木寒蕭颼。
哀哀我慈母，玉化炎海秋。
日月水東流，音容隔悠悠。
小祥哭下邳，大祥哭幽州。
今此復何夕，荏苒三星周。
嗟哉不肖孤，宗職曠不修。
昔母肉未寒，委身墮寇讎。
仰藥早云遂，庶從地下遊。
太阿落人手，死生不自由。
南冠坐絕域，大期落淹流。
白華下玄髮，碧蘇生緇裘。
心口自相語，形影旁無儔。
空庭鬼火閴，天黑對牢愁。
魚軒在何處，魂魄今安否。
兒女各北歸，墳墓委南陬。
寒食雨凄凄，盂飯誰與投。
荆棘纏蔓草，狐兔緣荒丘。
長夜良寂寞，與我同幽幽。
我心亦勞止，我命實不猶。
昨夕夢堂上，樂昔歡綢繆。
覺來尚恍惚，血涕連衾禂。
晨興一瓣香，痛如螫在頭。
吾家白雲下，萬里同關憂。
遥憐弟與妹，几筵羅庶羞。
既傷母在殯，又念兄在囚。
兄囚不足念，毋亦爲母謀。
三聖去已遠，穹垠莽洪流。
緬懷百世慮，白骨甘填溝。
冥冥先大夫，鬰鬰蒼松楸。
防山迄合葬，瞑目復何求。